REGLEMENTĂRI ÎN STATE MEMBRE UE PRIVIND RĂSPUNDEREA STATULUI ŞI A MAGISTRAŢILOR 
PENTRU PREJUDICIILE CAUZATE PRIN ERORI JUDICIARE

DEPARTAMENTUL DE STUDII PARLAMENTARE ŞI POLITICI UE
DIRECŢIA STUDII ŞI DOCUMENTARE LEGISLATIVĂ

REGLEMENTĂRI ÎN STATE MEMBRE UE 

PRIVIND RĂSPUNDEREA STATULUI ŞI A MAGISTRAŢILOR 

PENTRU PREJUDICIILE CAUZATE PRIN ERORI JUDICIARE










           
IUNIE 2015
Documentare şi sinteză: Bogdan Mrejeru, consilier parlamentar
	Lucrarea poate fi accesată direct pe Intranet la pagina Direcţiei studii şi documentare legislativă.



* Lucrările elaborate în cadrul Direcţiei studii şi documentare legislativă au caracter documentar şi nu reprezintă punctul de vedere al Camerei Deputaţilor
ABSTRACT
 În România, cadrul legislativ actual reglementează răspunderea civilă, disciplinară şi penală a judecătorilor şi procurorilor, stabilind cazurile în care această răspundere operează, procedura ce trebuie urmată şi garanţiile procedurale pentru a evita afectarea independenţei acestora.

Garanţiile procedurale sunt concretizate în cazul acţiunii civile prin  condiţiile de exercitare a acţiunii în regres împotriva judecătorului sau a procurorului în ceea ce priveşte răspunderea civilă.

În ceea ce priveşte răspunderea disciplinară garanţiile procedurale se regăsesc în primul rând în faptul că, Inspecţia Judiciară este instituţia responsabilă pentru pornirea acţiunii disciplinare, iar Consiliul Superior al Magistraturii prin secţiile sale funcţionează ca instanţă de judecată pentru abaterile disciplinare, sancţiunile sunt prevăzute de lege, respectiv hotărârea CSM poate fi atacată la Înalta Curte de Casaţie şi Justiţie.

 În studiul de faţă sunt reactualizate aspecte privind formele de răspundere a magistraţilor la nivelul unor state membre ale Uniunii Europene
, precum şi modalităţile de soluţionare a acţiunilor formulate împotriva statelor / magistraţilor pentru erori judiciare.
Instituţia răspunderii judecătorilor şi procurorilor
, aşa cum este reglementată de lege lata asigură o transpunere adecvată a dispoziţiilor art. 52 din Constituţia României, în cuprinsul legilor organice şi stabileşte garanţiile procedurale necesare pentru a evita folosirea acesteia ca un mijloc de presiune împotriva magistraţilor. 

INTRODUCERE

La nivel european, standardele în materie arată că trebuie să existe un mecanism independent responsabil pentru recrutarea şi sancţionarea disciplinară a magistraţilor. Consiliul Europei prevede în mod expres că autoritatea care ia decizii privind selecţia şi cariera judecătorilor trebuie să fie independentă de puterile executivă şi legislativă.  (Pct. 46 din Recomandarea (2010)12 a CoE.). Aceeaşi entitate arată în mod expres la pct. 69 că „Procedurile disciplinare pot fi demarate în cazul în care judecătorii nu reuşesc să îşi îndeplinească obligaţiile într-o manieră eficientă şi adecvată. Aceste proceduri ar trebui să fie efectuate de către o autoritate independentă sau o instanţă judecătorească, cu toate garanţiile unui proces echitabil şi care să îi asigure judecătorului dreptul de a contesta decizia şi sancţiunea”.

De asemenea, în ceea ce priveşte procedurile disciplinare, Comisia de la Veneţia prevede la pct. 49 din Raportul privind numirile judiciare, şi se declară favorabilă ideii că aceste proceduri trebuie să revină în competenţa consiliilor  judiciare sau a instanţelor disciplinare. În plus, Comisia a susţinut tot timpul că este necesară existenţa unei căi de atac împotriva deciziilor date de organismele disciplinare (pct. 43 din Raportul privind independenţa judecătorilor).

La pct. 77 din Opinia nr. 3 din asupra principiilor şi regulilor privind imperativele profesionale aplicabile judecătorilor şi în mod deosebit a eticii, comportamentelor incompatibile şi imparţialităţii, Curtea de Justiţie Europeană consideră că: orice proceduri disciplinare iniţiate trebuie decise de o autoritate sau un tribunal independent, iar când această autoritate sau tribunal nu este o curte, membrii săi trebuie numiţi de autoritatea independentă (cu reprezentare juridică relevantă aleasă democratic de alţi judecători) susţinută de CCJE la alin. 45 al Opiniei sale nr.1 (2001); iar hotărârea de sancţionare trebuie să poată fi contestată în faţa unei curţi.

Tot în acest sens, Carta Judecătorilor în Europa, adoptată de Uniunea Internaţională a Magistraţilor prevede la pct. 9 că sancţionarea unui judecător nu poate fi decisă decât de un organism alcătuit din judecători, care să acţioneze după reguli prestabilite şi nu ad-hoc.  Şi tot astfel, în Rezolutia cu privire la autoguvernarea justitiei, Reţeaua Europeană a Consiliilor Judiciare arată că atribuţiile privind recrutarea şi sancţionarea magistraţilor trebuie să revină consiliilor judiciare.

În cele ce urmează vom prezenta aspecte comparative privind răspunderea magistraţilor în state membre ale Uniunii Europene.

AUSTRIA

Răspunderea civilă a statului/judecătorilor

Conform art.23 din Legea privind răspunderea instituţiilor publice
, statul răspunde pentru pagubele produse cu vinovăţie de către judecător prin comportament ilegal sau în orice alt mod în exercitarea funcţiilor oficiale judiciare, dacă paguba nu a putut fi evitată pe cale legală
. 

În cazul în care acordă despăgubiri persoanei păgubite în acest mod, statul are dreptul de a introduce acţiune în regres împotriva judecătorului pentru recuperarea pagubelor produse cu intenţie/din neglijenţă gravă. 
Răspunderea disciplinară

Orice încălcare a prevederilor Legii privind serviciul judiciar
 referitoare la îndatoririle legale ale judecătorilor angajează răspunderea disciplinară şi, în unele cazuri, răspunderea penală a acestora
.

Judecătorul răspunde în conformitate cu legea disciplinară. Soluţionarea cauzei intră în competenţa unui tribunal disciplinar format din 5 judecători.

Sancţiunile aplicabile sunt mustrarea; interzicerea acordării unui salariu de nivel superior pentru o anumită perioadă de timp; reducerea temporară a salariului. Tribunalul disciplinar poate decide transferul judecătorului la o altă instanţă/pensionarea acestuia cu o pensie redusă sau, în cazurile cele mai grave, poate decide eliberarea din funcţie a judecătorului.
BULGARIA
Conform art.132 din Constituţie
 „În exercitarea funcţiilor judiciare, judecătorii, procurorii şi magistraţii-anchetatori nu răspund civil sau penal pentru acţiunile oficiale sau actele îndeplinite, cu excepţia cazului în care actul în cauză constituie o infracţiune săvârşită cu intenţie.”

Legea privind sistemul judiciar
 conţine prevederi referitoare la răspunderea penală, civilă şi disciplinară a magistraţilor.
Răspunderea penală şi civilă

„Art.11.1. Judecătorii, procurorii şi anchetatorii nu pot fi reţinuţi şi puşi sub urmărire penală, cu excepţia cazurilor prevăzute de lege. (…)

Art.134

1. Judecătorii, procurorii şi anchetatorii beneficiază de imunitatea acordată membrilor Parlamentului. Consiliul Suprem al Magistraturii
 ridică imunitatea judecătorului, procurorului sau anchetatorului în cazul în care există suficiente informaţii referitoare la comiterea unei infracţiuni de natură publică.

2. Judecătorii, procurorii şi anchetatorii nu pot fi reţinuţi, cu excepţia cazului de săvârşire a unei infracţiuni grave, şi atunci cu încuviinţarea Consiliului Suprem al Magistraturii. Încuviinţarea nu este cerută dacă persoana în cauză este găsită la locul comiterii infracţiunii, caz în care este imediat anunţat Consiliul Suprem al Magistraturii; în situaţia în care Consiliul nu este în sesiune, este anunţat ministrul justiţiei. (…)

Art.135

1. Judecătorii, procurorii şi anchetatorii nu răspund civil pentru daunele produse în exercitarea îndatoririlor oficiale, cu excepţia cazului în care acţiunile acestora constituie infracţiune. (…)”
Răspunderea disciplinară

„Art.168

(1). Judecătorii, procurorii şi anchetatorii răspund disciplinar pentru:

1. încălcări şi omisiuni în exercitarea atribuţiilor oficiale;

2. amânare nejustificată a exercitării atribuţiilor oficiale;

3. acţiuni, în exercitarea sau în afara exercitării funcţiei, prin care se încalcă Codul de etică al judecătorilor, procurorilor şi anchetatorilor;

4. încălcarea jurământului depus; (…)

Art.169

(1) Sancţiunile disciplinare sunt:

1. mustrarea;

2. reducerea salariului până la o valoare echivalentă cu salariul minim pe economie pentru o perioadă de 2 luni (…);

3. imposibilitatea promovării pe o perioadă cuprinsă între 1-3 ani;

4. retrogradarea pe o perioadă cuprinsă între 6 luni şi 3 ani;

5. mutarea disciplinară într-o altă jurisdicţie teritorială pe o perioadă de maximum 3 ani.

6. eliberarea din funcţie.”

CEHIA
Răspunderea civilă a statului/judecătorilor

Răspunderea civilă a statului/judecătorilor este reglementată de Legea nr.82/1998
 privind răspunderea pentru pagubele provocate în exercitarea puterii publice prin decizie ilegală sau prin acţiune oficială incorectă.
În principiu, despăgubirile pentru paguba provocată de o eroare judiciară (hotărâre judecătorească ilegală sau procedură oficială aplicată incorect) sunt suportate de către stat
. 
Statul poate introduce acţiune în regres împotriva judecătorului în cauză, numai dacă vinovăţia acestuia a fost stabilită conform procedurii disciplinare sau penale. În cazul în care eroarea judiciară a fost comisă cu intenţie, statul poate cere rambursarea totală a despăgubirii acordate. Dacă paguba a fost provocată prin neglijenţa judecătorului, statul poate cere despăgubiri reprezentând de 4 ori şi jumătate valoarea salariului mediu lunar al acestuia.

Răspunderea penală

Conform Legii nr.6/2002 privind tribunalele şi judecătorii
, pentru actele şi faptele comise în exercitarea îndatoririlor profesionale sau în legătură cu exercitarea acestora, judecătorii răspund penal numai cu consimţământul Preşedintelui Republicii.

Răspunderea disciplinară

Este reglementată de Legea nr.6/2002 privind tribunalele şi judecătorii.

Răspunderea disciplinară este angajată în cazul încălcării voluntare a îndatoririlor profesionale sau dacă judecătorul a acţionat cu rea-credinţă, abdicând de la principiile independenţei, imparţialităţii, profesionalismului şi al corectei deliberări.

În termen de 2 luni de la luarea la cunoştinţă a faptei (săvârşită cu cel mult 2 ani înainte), ministrul justiţiei, preşedintele tribunalului în cauză sau preşedintele Curţii Supreme poate decide declanşarea procedurii disciplinare.

Tribunalul disciplinar este format din 5 judecători numiţi de preşedintele tribunalului, de comun acord cu Consiliul Judiciar, pentru o perioadă de 3 ani.

Sancţiunile disciplinare sunt mustrarea; reducerea temporară a salariului; suspendarea din funcţia de preşedinte; suspendarea din funcţia de judecător.

ESTONIA
Răspunderea civilă a statului/magistratului

Conform art.1 din Legea privind răspunderea statului
, statul compensează pagubele produse terţilor de autorităţile publice în exercitarea de către acestea a atribuţiilor de putere
. 

Art.15 (din Secţiunea 2 – Cazuri speciale de responsabilitate) prevede dreptul persoanei vătămate la despăgubiri acordate de către stat, dacă în cursul procedurilor judiciare/în pronunţarea hotărârii judecătoreşti, magistraţii au comis o faptă incriminată penal.

Răspunderea civilă a magistratului nu poate fi angajată.
Răspunderea penală

Răspunderea penală a magistraţilor poate fi angajată numai pe baza propunerii Curţii Supreme – care stabileşte dacă magistratul în cauză poate fi acuzat în conformitate cu prevederile Codului penal şi ale Codului de procedură penală - şi cu consimţământul Preşedintelui Republicii.
(Constituţie, art.153; Legea privind tribunalele; Codul de procedură penală – Capitolul 14. Procedura specială de pregătire a declaraţiei de punere sub acuzare şi îndeplinirea anumitor acte procedurale).
Răspunderea disciplinară
Este reglementată de Legea din 2002 privind tribunalele (Capitolul 11 – Răspunderea disciplinară a judecătorilor).

Conform art.87, constituie abatere disciplinară neîndeplinirea sau îndeplinirea în mod necorespunzător a sarcinilor profesionale. Sancţiunile prevăzute de art.88 pentru abaterile disciplinare sunt: mustrarea; amendă echivalentă cu valoarea salariului pe o lună; reducerea salariului; eliberarea din funcţie.
FINLANDA
În Finlanda, magistraţii intră sub incidenţa prevederilor Legii privind funcţionarii publici ai statului
.

Responsabilitatea oficială a funcţionarilor publici este reglementată de art.118 din Constituţie
:

„Orice funcţionar public răspunde pentru legalitatea acţiunilor sale oficiale. De asemenea, acesta răspunde pentru deciziile emise de un organism colegial din care face parte. (…)

Orice persoană ale cărei drepturi au fost încălcate sau care a suferit o pagubă printr-un act ilegal sau printr-o omisiune al unui funcţionar public sau a altei persoane care îndeplineşte o atribuţie publică are dreptul de a cere ca funcţionarul public sau persoana care îndeplineşte o atribuţie publică să fie trasă la răspundere şi pedepsită şi ca organizaţia publică, oficialul sau persoana care îndeplineşte o atribuţie publică să răspundă pentru pagube, în conformitate cu prevederile stabilite prin lege. (…)”

Răspunderea civilă a statului/magistratului

Magistraţii răspund pentru daunele provocate în exercitarea funcţiilor. Pagubele provocate unei persoane sunt suportate de către Guvern, care, în cazuri grave, poate introduce acţiune în recurs împotriva magistratului în cauză, pentru recuperarea parţială/totală a pagubei. 

Răspunderea penală

Poate fi angajată în cazul comiterii - în exercitarea funcţiilor -, a infracţiunilor prevăzute la Capitolul 40 din Codul penal (acceptarea de mită, nerespectarea secretului de serviciu/a confidenţialităţii, abuzul de autoritate, neglijenţă în serviciu). 

Sancţiuni: amendă; închisoare; eliberarea din funcţie.

FRANŢA
Răspunderea exclusivă a statului
În principiu, statul este răspunzător pentru prejudiciile cauzate prin erori judiciare; răspunderea civilă a magistratului pentru o faptă săvârşită în legătură cu exercitarea funcţiilor judiciare poate fi angajată numai în cazul exercitării de către stat a acţiunii în regres
, pentru o faptă personală gravă făcută cu intenţia de a aduce un prejudiciu
.

Răspunderea patrimonială a statului poate fi angajată în cazul funcţionării defectuoase a justiţiei
 („faute lourde” sau „deni de justice” ), care să fi produs un prejudiciu determinat, personal, direct şi efectiv justiţiabilului.

1. faute lourde – orice deficienţă a sistemului judiciar caracterizată printr-un fapt sau o serie de fapte care arată incapacitatea sistemului public al justiţiei să îndeplinească misiunea cu care a fost învestit
; prin urmare, noţiunea nu presupune exclusiv o faptă intenţionată a judecătorului săvârşită în exercitarea funcţiei judiciare;
2. deni de justice – întârzierile excesive ale procedurilor judiciare, apreciate de la caz la caz, în funcţie de particularităţile fiecărui dosar.
Aprecierea probelor de către judecător şi decizia asupra fondului cauzei nu pot constitui motiv de angajare a răspunderii patrimoniale a statului.


Astfel cum rezultă din jurisprudenţa relevantă, dispoziţiile art.141 – 1 din Codul de organizare judiciară nu pot fi utilizate pentru a pune în discuţie fondul cauzei, părţile având la dispoziţie căile de atac prevăzute de lege; astfel, punerea în discuţie a fondului judecăţii şi, pe cale de consecinţă a aprecierii făcute de magistrat cu privire la faptele şi probele deduse judecăţii nu pot, în principiu, să dea naştere posibilităţii angajării răspunderii patrimoniale a statului (sub rezerva gravei neglijenţe sau a intenţiei – spre ex: în cazul în care se constată carenţe grave în studierea pieselor dosarului)
.
Conform art. L 141-1 din Noul Cod francez al organizării judecătoreşti
, introdus prin Ordonanţa 2006-673 din 8 iunie 2006, statul trebuie să acorde despăgubiri pentru prejudiciile cauzate prin servicii judiciare defectuoase, în caz de eroare judiciară gravă şi denegare de dreptate. 

Art. 11-1 din Ordonanţa din 22 decembrie 1958 privind statutul judecătorilor, modificată prin Legea 43 din 18 ianuarie 1979 prevede că judecătorii nu pot fi urmăriţi personal pentru erorile săvârşite în exercitarea funcţiei lor. Totuşi, în cazul în care statul despăgubeşte persoana prejudiciată, are drept de regres împotriva judecătorului care a emis hotărârea eronată. În practică, această acţiune în regres este rar intentată. 

Art. 22 din Legea organică din 5 martie 2007
 prevede faptul că speţele în care statul acordă despăgubiri persoanelor fizice datorită serviciilor judecătoreşti defectuoase devin publice. În fiecare an, Guvernul prezintă Parlamentului un raport relevant. Acest sistem prezintă avantajul că persoana vătămată este despăgubită fără ca procesul să fie individualizat, contribuind la apărarea independenţei judecătoreşti.

GERMANIA
Responsabilitatea generală a statului

Angajarea responsabilităţii statului pentru încălcarea unei obligaţii de drept public de către puterea publică, respectiv responsabilitatea statului pentru actele sau omisiunile ilegale, are la bază principiul responsabilităţii în exercitarea funcţiilor, consacrat de art.34 din Legea fundamentală şi de art.839 din Codul civil.
Legea fundamentală - Art.34  - Dacă o persoană aflată în exercitarea unei funcţii publice nu îşi îndeplineşte corespunzător atribuţiile faţă de o terţă persoană, răspunderea revine în principiu statului sau persoanei juridice de drept public unde este angajată persoana, sub rezerva acţiunii judecătoreşti în caz de intenţie sau de neglijenţă gravă.
Codul civil – Art.839 - (1)   Orice funcționar al statului care, intenționat sau din neglijență, nu își îndeplinește îndatoririle impuse de sarcinile sale față de un terț este obligat să îl despăgubească pe terț pentru dauna astfel rezultată. Dacă nu se poate reproșa funcționarului statului decât neglijența, acesta va fi ținut răspunzător pentru prejudiciul cauzat numai dacă persoana vătămată nu poate obține despăgubirea în alt mod. 

(2)   Orice funcționar al statului care, în cadrul judecării unui proces, nu își îndeplinește obligațiile impuse de sarcinile sale nu răspunde de prejudiciul rezultat decât dacă această încălcare este pasibilă de o pedeapsă sancţionată de procedura penală. Această dispoziție nu este aplicabilă în caz de refuz sau de întârziere în exercitarea funcţiei care contravin îndatoririlor profesionale.

(3)   Obligația de reparare nu există dacă persoana vătămată a omis, intenționat sau din neglijență, să ia măsuri legale de prevenire a apariției prejudiciului.
Responsabilitatea în exercitarea funcţiilor semnifică, în principiu, că funcţionarul statului îşi asumă răspunderea pentru efectuarea de acte contrare îndatoririlor sale. În baza art. 34 din Legea fundamentală, răspunderea personală a funcţionarului se transferă asupra statului; statul nu îşi asumă o răspundere proprie, ci îşi asumă răspunderea altei persoane.

Răspunderea statului nu poate fi angajată decât în măsura în care a fost angajată răspunderea funcţionarului, în calitate de persoană privată. Dar, funcţionarul statului, ca şi persoană privată, nu poate, de exemplu, repara pagubele care rezultă din exercitarea ilegală a funcţiei, nefiind abilitat în acest sens. În consecinţă, mărimea despăgubirii cerute funcţionarului şi, respectiv, statului, este limitată la reparaţia care se poate cere unei persoane private. 

Responsabilitatea statului în domeniul justiţiei
În general, responsabilitatea statului în domeniul justiţiei nu prezintă particularităţi deosebite, fiind guvernată de normele aplicabile exercitării autorităţii publice. 

În domeniul justiţiei, un principiu important este consacrat de art.839, alin.1 din Codul civil, conform căruia orice funcţionar al statului care nu își îndeplinește îndatoririle impuse de sarcinile sale față de un terț este obligat să îl despăgubească pe terț pentru dauna astfel rezultată.

Excepţia cea mai importantă de la acest principiu este cea prevăzută de alineatul 2 al aceluiaşi art.839 Cod civil:

„(2)   Orice funcționar al statului care, în cadrul judecării unui proces, nu își îndeplinește obligațiile impuse de sarcinile sale nu răspunde de prejudiciul rezultat decât dacă această încălcare este pasibilă de o pedeapsă sancţionată de procedura penală. Această dispoziție nu este aplicabilă în caz de refuz sau de întârziere în exercitarea funcţiei care contravin îndatoririlor profesionale.” 
Această cauză legală de exonerare este denumită „privilegiul judecătorului”. Câmpul de aplicare al acestei dispoziţii este foarte extins, întrucât vizează nu numai hotărârea judecătorească, ci şi toate activităţile judecătorilor obiectiv legate de soluţionarea unui litigiu.
Fundamentul acestui privilegiu nu rezultă din principiul independenţei justiţiei (consacrat de art.97 din Legea fundamentală), ci din instituirea autorităţii de lucru judecat. 

Responsabilitatea statului pentru pagubele provocate în exercitarea puterii judecătoreşti

Angajarea responsabilităţii statului în baza art.839 din Codul civil şi a art.34 din Legea fundamentală presupune întrunirea mai multor condiţii:
- un funcţionar al statului aflat în exercitarea funcţiei publice în care a fost numit;
- încălcarea, faţă de un terţ, a unei obligaţii de serviciu;

- o pagubă care a rezultat din această încălcare;

- culpa funcţionarului;

- absenţa motivelor de exonerare de răspundere, îndeosebi prin aplicarea privilegiului judecătorului.

Conform art.839, al.2 din Codul civil, privilegiul judecătorului nu are aplicabilitate în cazul în care încălcarea obligaţiei de serviciu constituie o infracţiune penală. Concret, aceste infracţiuni sunt coruperea judecătorului şi aplicarea voluntar incorectă a legii. În aceste cazuri se presupune că hotărârea judecătorească a fost influenţată şi nu trebuie deci, protejată. Aceste infracţiuni sunt reglementate de articolele 331, alin.2, 332, alineatele 2 şi 3 şi 335 din Codul penal. 

GRECIA
Răspunderea exclusivă a magistratului

Conform art. 99 din Constituţie
, justiţiabilul care a suferit un prejudiciu datorită unei erori judiciare poate intenta acţiune împotriva judecătorului vinovat personal în faţa Instanţei Specializate pentru erori judiciare, alcătuită din trei judecători, doi profesori de drept şi doi avocaţi.  
Conform art. 6 din Legea nr. 693/1977, magistraţii sunt răspunzători doar pentru prejudiciile produse prin gravă neglijenţă sau cu rea-credinţă, precum şi în cazuri de denegare de dreptate, inclusiv termene nejustificate. O acţiune împotriva unui judecător poate fi intentată doar dacă nu sunt alte mijloace pentru a schimba hotărârea eronată, în termen de şase luni de la data la care justiţiabilul a luat la cunoştinţă actul ilegal sau faptul că hotărârea eronată a rămas irevocabilă. În practică, acţiunea intentată de reclamant are rareori succes. În ciuda faptului că judecătorii nu participă în majoritate în Instanţa specializată pentru judecarea erorilor judiciare, avocaţii sunt reticenţi în a convinge un judecător să acorde despăgubiri.

În ceea ce priveşte răspunderea statului pentru erorile judiciare, potrivit jurisprudenţei, erorile judiciare nu atrag răspunderea statului, pe motiv că din moment ce judecătorii sunt independenţi, statul nu poate fi ţinut responsabil pentru faptele lor. Acest fapt a fost criticat de majoritatea teoreticienilor, care pretind că garanţia independenţei judecătoreşti este menită să asigure imparţialitatea administrării justiţiei şi nu să protejeze statul de tragerea la răspundere. 

IRLANDA
▪ Conform art.35 alin.4 din Constituţie
, un judecător poate fi demis numai în cazul unei conduite necorespunzătoare constatate sau dacă se află în imposibilitatea/ incapacitatea de a continua exercitarea funcţiilor, pe baza rezoluţiilor adoptate de cele două Camere ale Parlamentului. 

▪ Procedura de demitere a unui judecător pentru motivele prevăzute în Constituţie este reglementată de art.65 din Regulamentul Camerei Deputaţilor.

▪ Jurisprudenţa recunoaşte imunitatea totală a magistraţilor. 

ITALIA
Printre garanţiile de independenţă pe care le stabileşte Constituţia italiană
 se regăseşte şi aceea că judecătorul se supune numai legii. Magistraţii sunt inamovibili şi corpul lor este independent faţă de celelalte puteri.

Aspectele disciplinare au fost reglementate printr-un decret regal din 1947, completat în 1958 de Legea privind constituirea şi funcţionarea Consiliului Superior al Magistraturii
. Era sancţionabil pentru comiterea unei abateri disciplinare magistratul care nu-şi îndeplinea obligaţiile, avea o conduită necorespunzătoare sau compromitea prestigiul ordinului judecătoresc. În lipsa unei tipologii, se ţinea seama de faptul că cetăţenii trebuie să aibă încredere şi consideraţie faţă de sistemul judiciar şi de prestigiul întregului ordin judecătoresc.

Acest sistem a fost reformat substanţial în 2006 prin Legea privind reforma sistemului judiciar
. 

Sistemul reformat se caracterizează printr-o tipizare a abaterilor disciplinare. Motivele care au dus la această reformă au rezultat dintr-o serie de reglementări care generau situaţii apreciate de expert ca fiind „delicate”:

· principiul obligativităţii acţiunii disciplinare, care a generat riscul unei paralizii totale a sistemului (orice reclamaţie atrăgea un proces disciplinar);

· ministrul Justiţiei avea puterea de a declanşa acţiunea disciplinară, de a interveni pe parcursul acesteia şi chiar de i se substitui procurorului general;
· existenţa unor ipoteze care atrăgeau sancţionarea disciplinară din motive discutabile, contestate vehement de asociaţia magistraţilor, formulate în termeni prea generici, care puteau restrânge libertatea de manifestare a magistratului. 
În urma modificărilor legislative s-a temperat principiul obligativităţii, s-a suprimat prezenţa unui delegat al ministrului Justiţiei în toate fazele procedurii disciplinare şi s-au eliminat anumite ipoteze de abateri disciplinare care erau discutabile, cu precădere aspecte care priveau comportamentul în afara serviciului, de natură să compromită credibilitatea şi imaginea magistratului (cum ar fi acordarea de interviuri sau declaraţii); s-a stabilit principiul nepedepsirii unor abateri disciplinare de mai mică importanţă, iar procurorului general i s-a atribuit puterea de a clasa anumite cazuri de comportamente neofensive; s-a atribuit secţiilor unite ale Curţii de Casaţie competenţa de a decide cu privire la recursurile împotriva sentinţelor pronunţate de Secţia disciplinară a Consiliului Superior al Magistraturii. 
Ministrul Justiţiei are în continuare capacitatea de a declanşa acţiunea, dar competenţa de soluţionare revine CSM. Secţia disciplinară este alcătuită din 6 membri, iar deciziile ei sunt supuse recursului la Curtea de Casaţie.

Acest sistem reformator a privit şi îndatoririle magistraţilor, care trebuie să-şi exercite îndatoririle de serviciu cu imparţialitate, dreptate, sârguinţă, laboriozitate, confidenţialitate, echilibru şi respect pentru demnitatea persoanei.

În ceea ce priveşte abaterile disciplinare, în Italia se face distincţie între abaterile săvârşite în exerciţiul funcţiunii, în afara exerciţiului funcţiunii şi cele care decurg din infracţiuni. Sancţiunile disciplinare ce pot fi aplicate sunt mustrarea scrisă, pierderea vechimii (între 2 luni şi 2 ani, cu influenţarea în consecinţă a salariului şi a posibilităţii de promovare), incapacitatea temporară de a ocupa o funcţie de conducere (între 6 luni şi 2 ani), suspendarea funcţiilor între 3 luni şi 2 ani, excluderea din magistratură. 
Criteriile de aplicare a sancţiunilor sunt prevăzute în lege, distinct pentru fiecare tip de abatere disciplinară. Secţia disciplinară a CSM poate dispune, ca sancţiune accesorie, transferarea magistratului la un alt birou, atunci când din fapte rezultă că este necesară această mutare pentru bunul mers al justiţiei. 

La încheierea procesului disciplinar judecata va face referire la toate împrejurările specifice ale cazului concret, respectând proporţionalitatea între fapta imputată şi sancţiune. 

Constituie abateri săvârşite în timpul exercitării funcţiei - acele fapte care, încălcând îndatoririle magistratului, aduc atingere sau avantaje necuvenite uneia dintre părţi, nerespectarea conştientă a obligaţiei de a se abţine în cazurile prevăzute de lege, comportamentele grav incorecte faţă de părţi, martori, faţă de alţi magistraţi sau colaboratori, interferenţe nejustificate în activitatea unui alt magistrat, încălcarea gravă a legii determinată de ignoranţă sau neglijenţă inexcuzabilă, interpretarea greşită a faptelor determinată de ignoranţă sau neglijenţă inexcuzabilă, lipsa de motivare a unei hotărâri, atunci când legea prevede expres această obligaţie, întârzierea repetată, gravă şi inexcuzabilă în realizarea actelor procedurale. Alte exemple de abateri disciplinare fac referire la sustragerea sistematică şi nejustificată de la activităţile de seriviciu, divulgarea, inclusiv din neglijenţă, a unor acte cu caracter de secret de serviciu, emiterea unor hotărâri care restrâng libertăţile personale, determinată de neglijenţă gravă. 

În legislaţia italiană normele referitoare la răspunderea disciplinară au fost redactate după modelul celor penale. Gravitatea abaterilor disciplinare este apreciată în funcţie de datele concrete ale fiecărei speţe. 
LETONIA
Răspunderea civilă a statului/magistratului

Conform art.13.5 din Legea privind puterea judecătorească
, judecătorul nu răspunde financiar pentru pagubele provocate unei persoane printr-o eroare judiciară. În cazurile prevăzute de lege, pagubele sunt suportate de către stat.

Orice persoană care consideră că o hotărâre judecătorească este ilegală sau nefondată, poate face apel conform procedurilor prevăzute de lege, dar nu se poate îndrepta împotriva judecătorului care a pronunţat hotărârea (art.13.6).

Răspunderea penală

Numai Procurorul general al Republicii poate iniţia o procedură penală împotriva unui judecător. Un judecător nu poate fi reţinut sau supus răspunderii penale fără consimţământul Parlamentului. O instanţă a Curţii Supreme, special autorizată în acest scop ia decizia privind reţinerea, arestarea şi percheziţionarea unui judecător. 
Răspunderea disciplinară

Bază legală: Legea din 1997 privind răspunderea disciplinară a judecătorilor
.

Conform art.1, judecătorii răspund disciplinar pentru:

- încălcarea intenţionată a legii în judecarea unei cauze;

- neîndeplinirea sarcinilor sau neglijenţă în serviciu;

- săvârşirea de fapte dezonorante şi încălcarea gravă a normelor Codului deontologic al judecătorilor;

- abateri administrative;

- nerespectarea interdicţiei de a face parte dintr-un partid/organizaţie politic/politică;

- nerespectarea restricţiilor şi interdicţiilor prevăzute de Legea privind prevenirea conflictului de interese în activităţile oficialilor publici.

Sancţiunile administrative care pot fi aplicate de Consiliul judiciar disciplinar sunt prevăzute la art.74: avertismentul; mustrarea; reducerea cu maximum 20% a salariului pentru o perioadă de cel mult 1 an.

LITUANIA
Răspunderea civilă a statului/judecătorilor

Conform art.47 alin.6 din Legea din 2002 privind tribunalele
, pentru pagubele materiale provocate unei persoane dintr-o eroare judiciară, statul acordă despăgubiri, în condiţiile legii. Pentru recuperarea sumelor acordate cu titlu de despăgubiri, statul are dreptul de a introduce acţiune în regres împotriva judecătorului care, prin comiterea de fapte cu caracter penal, a provocat paguba. 
Răspunderea penală

Conform art.47 alin.1 din Legea din 2002 privind tribunalele, „libertatea unui judecător nu poate fi restricţionată fără consimţământul Parlamentului şi, în perioada dintre sesiunile parlamentare, fără consimţământul Preşedintelui Republicii”.

Judecătorul suspectat sau pus sub urmărire penală pentru comiterea unei infracţiuni în exercitarea funcţiilor (de regulă infracţiuni privind abuzul în funcţie şi corupţia) poate fi suspendat de Parlament (sau, între sesiunile parlamentare, de Preşedintele Republicii), până la rămânerea definitivă a hotărârii judecătoreşti.
Sancţiunile sunt cele prevăzute de legea penală.

Art.89 alin.2 din aceeaşi lege prevede că, în cazul în care un judecător este suspect de comiterea unei fapte penale, o anchetă preliminară poate fi instituită numai de Procurorul general. 
Răspunderea disciplinară

Este reglementată de dispoziţiile Capitolul IX – Responsabilitatea judecătorilor, eliberarea şi îndepărtarea din funcţie a acestora.

Acţiunea disciplinară declanşată împotriva unui judecător pentru conduită necorespunzătoare, pentru comiterea unei abateri administrative şi pentru nerespectarea limitărilor legale privind activităţile politice ale judecătorilor se soluţionează de Consiliul Judiciar de Onoare (art.83).

Consiliul poate aplica una din următoarele sancţiuni: avertisment; mustrare; mustrare severă.
LUXEMBURG
Răspunderea civilă a statului/judecătorilor
▪ Conform Legii din 1 septembrie 1988 privind responsabilitatea civilă a statului şi a colectivităţilor publice „Statul şi celelalte persoane juridice de drept public răspund, fiecare în cadrul misiunilor serviciului public, de orice pagubă provocată de funcţionarea defectuoasă a serviciilor lor, atât administrative, cât şi judiciare, sub rezerva autorităţii de lucru judecat.

Totuşi, luând în considerare natura şi finalitatea actului generator al pagubei, dacă suportarea de către funcţionar a prejudiciului suferit ar fi inechitabilă, despăgubirea este datorată chiar în absenţa unei dovezi privind funcţionarea defectuoasă a serviciului, cu condiţia ca paguba să fie specială şi excepţională şi să nu fie imputabilă unei greşeli făcute de victimă.”

▪ Conform art.4 din Codul civil „Judecătorul care refuză să judece pretextând tăcerea, neclaritatea sau insuficienţa legii poate fi acuzat de tărăgănarea justiţiei.” 

Conform art.639 din Codul de procedură civilă, judecătorii pot fi traşi la răspundere în următoarele cazuri:

- în caz de dol, fraudă, delapidare comise în cursul procesului sau prin hotărârile pronunţate;

- dacă tragerea la răspundere este expres prevăzută de lege;

- dacă legea declară judecătorii responsabili pentru daune-interese;

- dacă se constată o denegare a justiţiei.

Sancţiuni: amenda, interzicerea exercitării funcţiei sau a ocupării de posturi publice.

Răspunderea disciplinară
Conform Legii din 7 martie 1980 privind organizarea judiciară, se consideră a fi abatere disciplinară orice act îndeplinit în exercitarea sau în afara exercitării funcţiei judiciare care compromite imaginea şi reputaţia magistraţilor, care poate conduce la scandal şi care aduce atingere imaginii, precum şi orice încălcare a îndatoririlor judiciare (art.155). 
Sancţiuni disciplinare: avertismentul; mustrarea; amenda, care nu poate fi mai mică decât 1/10 din salariul lunar brut şi nici mai mare decât valoarea acestuia; suspendarea temporară din funcţie, cu sau fără privare parţială sau totală de remuneraţie, pentru o perioadă de maximum 6 luni; pensionarea; revocarea (aceasta implică pierderea funcţiei, a titlului şi a dreptului la pensie, fără prejudicierea drepturilor care decurg din asigurarea retroactivă prevăzută în materia coordonării regimurilor privind pensionarea).
MAREA BRITANIE
▪ În dreptul intern, statul nu este persoană juridică, neavând personalitate/ capacitate juridică. 

În dreptul pozitiv, autorităţile publice care pot răspunde, în regimuri diferite, pentru actele care provoacă pagube înfăptuite de administraţie sau de agentul public, sunt autorităţile publice propriu-zise şi Coroana.

▪ Autorităţile publice au obligaţia de a repara erorile personale ale funcţionarilor  care, în exercitarea funcţiilor au săvârşit unele fapte delictuale (neglijenţă, reţinere arbitrară, încălcarea dreptului de proprietate). Responsabilitatea publică pentru fapta altuia este acceptată într-o oarecare măsură, răspunderea puterii publice pentru greşelile comise în exercitarea funcţiei fiind puţin cunoscută în dreptul britanic. În orice caz, acest regim de răspundere nu se aplică disfuncţionalităţilor din cadrul justiţiei. 
▪ Conform Legii din 1947 privind procedura împotriva Coroanei, dacă un funcţionar al Coroanei comite o greşeală în exercitarea funcţiilor, persoana în cauză şi Coroana răspund solidar. Acţiunea este îndreptată împotriva ministerului implicat sau, în lipsa acestuia, împotriva Procurorului general şi a funcţionarului în cauză.

Cu toate acestea, conform art.2-5 din Legea din 1947, Coroana beneficiază de imunitate totală de jurisdicţie care acoperă orice răspundere delictuală pentru faptele comise de orice persoană care exercită o funcţie jurisdicţională sau care execută o hotărâre judecătorească. Această dispoziţie se explică prin principiul separaţiei puterii judecătoreşti de puterea executivă: judecătorii fiind independenţi, nicio autoritate nu poate răspunde pentru actele acestora.
▪ Răspunderea personală a judecătorilor
a)  Răspunderea judecătorilor din cadrul tribunalelor superioare

Răspunderea înalţilor judecători este reglementată numai pe cale jurisprudenţială. 

Înalţii judecători beneficiază de imunitate civilă absolută, chiar dacă au acţionat cu rea-credinţă sau a înfăptuit acte de corupţie. Dacă fapta de corupţie a fost dovedită, poate fi angajată responsabilitatea penală a judecătorilor şi, eventual, responsabilitatea disciplinară a acestuia în faţa suveranului şi a celor două Camere ale Parlamentului. 

b) Răspunderea delictuală a judecătorilor tribunalelor inferioare

Regimul răspunderii judecătorilor de la tribunalele inferioare (judecătorii de pace) diferă fundamental de cel al înalţilor judecători în ceea ce priveşte gradul de protecţie de care beneficiază. Conform Legii din 1979 privind judecătorii de pace, aceştia beneficiază de imunitate pentru orice act sau omisiune comis/comisă în exercitarea funcţiei. Răspunderea judecătorilor de pace poate fi angajată dacă sunt îndeplinite cumulativ următoarele 2 condiţii: judecătorul şi-a depăşit competenţa şi a acţionat cu rea-credinţă.

OLANDA
De la 1 ianuarie 2001, răspunderea personală a judecătorilor a fost înlăturată. Astfel, judecătorii dispun de imunitate în ceea ce priveşte răspunderea civilă. Persoana prejudiciată poate intenta acţiune în despăgubire împotriva statului. Această acţiune are succes doar în cazul încălcării dreptului la un proces echitabil, conform art. 6 din CEDO. Statul nu are drept de regres împotriva judecătorului vinovat, care poate fi ţinut responsabil doar din punct de vedere penal sau pentru motive disciplinare. 

Art. 42 din Legea privind statutul judecătorilor (Judicial Officers Legal Status Act – JOLS ACT
) prevede că statul, nu judecătorul personal este responsabil pentru prejudiciul cauzat prin erorile judiciare. Judecătorul este responsabil faţă de stat doar în caz de eroare judiciară săvârşită cu rea-credinţă. Judecătorul nu este ţinut responsabil pentru consecinţele unei hotărâri judecătoreşti (art. 42 alin. 3 JOLS ACT)
.

POLONIA
Răspunderea civilă a statului/magistraţilor

Răspunderea civilă a statului poate fi angajată în cazul comiterii de către magistraţi a unei erori neintenţionate sau a unui comportament necorespunzător al acestora. Statul poate introduce acţiune în regres împotriva judecătorului pentru recuperarea pagubelor (în limita valorii salariului pe 3 luni a judecătorului; în cazul unor încălcări grave, valoarea nu este limitată). 

Angajarea răspunderii civile personale a magistratului se face în conformitate cu prevederile Codului muncii referitoare la angajarea răspunderii angajatului pentru prejudiciul cauzat angajatorului.  

Răspunderea penală a magistraţilor
Conform Constituţiei (art.181)
 şi Legii privind structura tribunalelor de jurisdicţie generală, judecătorii beneficiază de 2 tipuri de imunitate: imunitate judiciară materială şi imunitate formală.

Imunitatea judiciară materială exclude complet răspunderea penală, ca regulă menţinându-se numai răspunderea disciplinară. 

Conform art.107 din Legea privind structura tribunalelor de jurisdicţie generală, pentru conduită neadecvată în exercitarea funcţiei, ce implică încălcarea evidentă şi flagrantă a prevederilor legii şi atingeri aduse demnităţii funcţiei, un judecător este ţinut răspunzător numai în cadrul procedurilor disciplinare. 

Imunitatea formală are la bază interdicţia instituirii şi desfăşurării de proceduri penale (art.80 din Legea privind structura tribunalelor de jurisdicţie generală). Un judecător nu poate fi reţinut sau judecat fără permisiunea expresă a instanţei disciplinare, cu excepţia cazurilor de flagrant. Înainte de luarea în considerare a unei propuneri de trimitere a unui judecător în faţa justiţiei, instanţa disciplinară competentă poate dispune eliberarea judecătorului prins în flagrant.

Răspunderea disciplinară

Un judecător răspunde disciplinar pentru conduită neadecvată legată de funcţia sa cu un efect indezirabil asupra societăţii (acţiune sau omisiune culpabilă, individualizată, ilicită care impun aplicarea de sancţiuni disciplinare).
Legea distinge 2 tipuri de conduită neadecvată disciplinară:

- conduită neadecvată legată de funcţie – comportamentul unui judecător care  depăşeşte îndatoririle prevăzute  de lege, de reglementările oficiale sau de Codul muncii;

- atingere adusă demnităţii funcţiei – comiterea unei infracţiuni/contravenţii la siguranţa circulaţiei, abuz de alcool într-un spaţiu public, insultarea colegilor de muncă, inculpaţilor sau altor părţi din proces, acceptarea de bani/beneficii necuvenite.

Sancţiunile disciplinare prevăzute de lege sunt: avertismentul; mustrarea; schimbarea din funcţie; transferul într-o altă funcţie şi eliberarea din funcţie (aceasta este cea mai severă pedeapsă care, conform legii, are drept consecinţă pierderea statutului şi a poziţiei, cu imposibilitatea de a mai fi din nou numit în funcţie).

Conform Legii privind structura tribunalelor de jurisdicţie generală, eliberarea din funcţie a unui judecător intervine şi în cazul unei sentinţe definitive a unei instanţe de drept comun de condamnare la o pedeapsă complementară cu privarea exercitării drepturilor publice şi interzicerea exercitării funcţiei de judecător.

SPANIA
Conform art. 121 din Constituţia Spaniei
, statul este direct responsabil pentru prejudiciile cauzate pentru erorile judiciare ori pentru funcţionarea defectuoasă a sistemului judiciar.
 
Răspunderea statului este una obiectivă, complet independentă de angajarea răspunderii magistratului. 
Potrivit dispoziţiilor art. 292 alin. (1), 293 şi 296 din Legea puterii judecătoreşti (Ley organica no. 6/1985 del poder judicial)
, acţiunea în repararea prejudiciului poate fi fundamentată pe săvârşirea unei erori judiciare, pe disfuncţionalităţi administrative ale sistemului judiciar sau poate fi introdusă ca urmare a privării ilegale de libertate
. 
Prejudiciul suferit trebuie să fie personal, efectiv, şi evaluabil din punct de vedere pecuniar, iar partea care a suferit prejudiciul trebuie să nu fi contribuit în niciun mod la producerea acestuia. Pentru a putea solicita repararea prejudiciului, partea trebuie să fi epuizat în prealabil toate mijloacele procedurale de remediere a erorii judiciare. 
Acţiunea în repararea pagubei trebuie să fie precedată de o hotărâre judecătorească având ca obiect constatarea unor disfuncţionalităţi ale sistemului judiciar. Termenul de prescripţie pentru introducerea acţiunii în despăgubiri este de 3 luni, iar competenţa de soluţionare a cererii revine Curţii Supreme de Justiţie
. Ministerul Public şi Guvernul – prin Serviciul Juridic, au calitatea de parte în proces. 
În situaţia în care judecătorul a acţionat în exercitarea funcţiei cu rea - credinţă sau neglijenţă gravă (neglijenţa simplă nu poate constitui temei pentru angajarea răspunderii) statul se poate îndrepta împotriva acestuia, în condiţiile stabilite de art. 403 din Codul de procedură civilă. Competenţa de soluţionare a acţiunii aparţine Secţiei Civile a Curţii Supreme de Justiţie, iar cererea poate fi îndreptată împotriva preşedintelui instanţei sau a judecătorilor instanţei. De regulă, magistraţii încheie asigurări de risc profesional care, în general, acoperă şi riscurile derivate din angajarea răspunderii disciplinare a acestora
.

Legea privind puterea judecătorească nu acoperă răspunderea patrimonială a magistratului. Persoanele care se consideră vătămate prin actele săvârşite în legătură cu exercitarea atribuţiilor de serviciu ale magistraţilor au dreptul de a intenta acţiune la instanţa civilă ori administrativă care judecă în conformitate cu normele dreptului comun. Pentru a acoperi eventualele prejudicii ce rezultă din eroarea judiciară, magistraţii încheie personal contracte de asigurare şi plătesc anual contribuţia la asigurări. Răspunderea statului este angajată întotdeauna pentru prejudiciile cauzate de greşita administrare a justiţiei.
SUEDIA
În sistemul suedez, problematica răspunderii este tratată cu titlu general în cadrul unui act normativ cu acest obiect (Tort liability act), în conformitate cu care toţi angajatorii, inclusiv statul, sunt răspunzători pentru actele şi faptele producătoare de prejudicii săvârşite de angajaţi; astfel, răspunderea statului pentru prejudicii intervine în temeiul calităţii acestuia de angajator, cu condiţia ca funcţionarul public să fi produs prejudiciul în exercitarea atribuţiilor sale de serviciu; răspunderea funcţionarului este limitată la exercitarea defectuoasă a atribuţiilor de serviciu cu intenţie sau cu neglijenţă gravă (gross negligence) - Capitolul 4 Secţiunea I din Tort liability act; acest mod de stabilire a răspunderii este aplicabil pentru funcţionarii din toate autorităţile statului, inclusiv pentru cei din sistemul judiciar.
Cu toate acestea, există anumite limitări ale angajării răspunderii în ceea ce priveşte Curtea Supremă şi Curtea Administrativă Supremă; astfel, nicio acţiune în răspundere pentru pretinsele erori comise în activitatea acestor instanţe nu poate fi exercitată decât în situaţia în care hotărârea judecătorească ce conţine eroarea a fost anulată (Capitolul 3, secţiunea 7 din Tort liability act), stabilirea răspunderii în aceste situaţii fiind deci limitată la situaţii excepţionale. 

Competenţa de soluţionare a acţiunii în despăgubiri revine instanţei ierarhice superioare celei în care funcţionează judecătorul vinovat de producerea prejudiciului; totodată, dacă acţiunea este îndreptată împotriva statului, partea care a suferit un prejudiciu se poate adresa şi către Justitiekanslern (Chancellor of justice)   -  oficial guvernamental care reprezintă Guvernul în litigii. 

În stabilirea caracterului eronat al unei hotărâri se ţine seama de specificul activităţii publice, dar şi de criterii precum legalitatea, abordarea judicioasă şi temeinică a chestiunii în cauză; dacă aceste criterii nu sunt respectate, partea are dreptul la despăgubiri, indiferent de cauza erorii comise; în situaţia în care un judecător omite aplicarea unui precedent judiciar care în mod evident avea incidenţă în cauză, este posibilă angajarea răspunderii statului, existând însă posibilitatea dovedirii faptului că precedentul judiciar nu a fost invocat pentru a se încerca schimbarea jurisprudenţei; astfel cum s-a stabilit în jurisprudenţa Curţii Supreme Suedeze, intenţia sau neglijenţa în exercitarea defectuoasă funcţiei judiciare poate fi stabilită numai în situaţia în care instanţa a soluţionat speţa ignorând în mod vădit eronat jurisprudenţa anterioară. 

În legislaţia suedeză sunt circumstanţiate şi o serie de cazuri particulare de răspundere, dintre care amintim privarea de libertate a unei persoane urmată de achitare sau retragerea acuzaţiilor aduse acesteia. 

Nu există reglementări specifice în privinţa asigurărilor de răspundere profesională
.
UNGARIA
Răspunderea patrimonială pentru prejudiciile cazate prin erori judiciare aparţine instanţei la care lucrează judecătorul. Acesta răspunde în faţa instanţei unde săvârşeşte cu rea-credinţă sau gravă neglijenţă o faptă care contravine obligaţiilor sale de serviciu şi cauzează un prejudiciu angajatorului său. 
Atunci când fapta a fost săvârşită cu rea-credinţă, judecătorul răspunde cu întreaga sumă şi în cazurile de gravă neglijenţă judecătorul poate fi obligat să plătească un cuantum egal cu salariul său pe maxim 3 luni.

ROMÂNIA

Cadrul legislativ - Răspunderea judecătorilor este reglementată de următoarele acte normative: 

· Art. 52 din Constituţia României
. 

· Art.  94 -101 din Legea nr.303/2004 privind statutul judecătorilor şi procurorilor
.
· Legea nr.24/2012 pentru modificarea si completarea Legii nr. 303/2004 privind statutul judecatorilor si procurorilor si a Legii nr. 317/2004 privind Consiliul Superior al Magistraturii a fost publicata, luni, in Monitorul Oficial al Romaniei, Partea I, Nr. 50, din 23 ianuarie 2012.
· Art. 504 - 507 din Codul de procedură penală
.

· Art. 42 şi art. 44-50 din Legea 317/2004 privind Consiliul Superior al Magistraturii (CSM)
. 

· Regulamentul de ordine interioară a instanţelor judecătoreşti
, 
· Regulamentul de ordine interioară a parchetelor

· Ordonanţă nr. 94 din 30 August 1999 privind participarea României la procedurile în faţa Curţii Europene a Drepturilor Omului şi a Comitetului Miniştrilor ale Consiliului Europei şi regresul statului în urma hotărârilor şi convenţiilor de rezolvare pe cale amiabilă
.
Conform art. 52 alin. (3) din Constituţie: 
Statul răspunde patrimonial pentru prejudiciile cauzate prin erorile judiciare. Răspunderea statului este stabilită în condiţiile legii şi nu înlătură răspunderea magistraţilor care şi-au exercitat funcţia cu rea-credinţă sau gravă neglijenţă.  
Legiuitorul constituant reglementează la art.52 alin.(3) o răspundere patrimonială a statului, care a fost extinsă cu ocazia revizuirii din 2003 de la erorile judiciare săvârşite în procesele penale la toate erorile judiciare, fără excepţie
. Cu privire la varianta iniţială a acestei dispoziţii constituţionale s-a apreciat că instituirea unei asemenea obligaţii pentru stat constituie o contribuţie la idea statului de drept, despăgubind în mod justificat persoanele care au fost victime ale unor erori judiciare, pentru prejudiciile care le-au fost cauzate.

Răspunderea statului este stabilită în condiţiile legii, precizare care poate avea semnificaţia unei legi speciale, dar poate avea şi semnificaţia dreptului comun, Constituţia îngăduind ambele posibilităţi. Astfel, prin simetrie cu soluţia juridică oricând posibilă în cazul funcţionarilor publici, se oferă posibilitatea statului ca în cazul magistraţilor să dispună de o acţiune în regres pentru a putea recupera prejudiciile cauzate lui prin asumarea răspunderii patrimoniale pentru erorile judiciare.

Dispoziţia constituţională ce consacră răspunderea magistraţilor a fost criticată în doctrină, pentru faptul că nu deschide persoanei vătămate o acţiune alternativă împotriva statului sau a magistratului, prima fiindu-i, de altfel, mai profitabilă, dar după angajarea răspunderii statului, acesta are acţiune în regres împotriva magistratului. 

Conform Legii nr. 303/2004 privind statutul judecătorilor şi procurorilor: 
Art. 96. - (1) Statul răspunde patrimonial pentru prejudiciile cauzate prin erorile judiciare. 

(2) Răspunderea statului este stabilită în condiţiile legii şi nu înlătură răspunderea judecătorilor şi procurorilor care şi-au exercitat funcţia cu rea-credinţă sau gravă neglijenţă. 

(3) Cazurile în care persoana vătămată are dreptul la repararea prejudiciilor cauzate prin erori judiciare săvârşite în procese penale sunt stabilite de Codul de procedură penală. 

(4) Dreptul persoanei vătămate la repararea prejudiciilor materiale cauzate prin erorile judiciare săvârşite în alte procese decât cele penale nu se va putea exercita decât în cazul în care s-a stabilit, în prealabil, printr-o hotărâre definitivă, răspunderea penală sau disciplinară, după caz, a judecătorului sau procurorului pentru o faptă săvârşită în cursul judecăţii procesului şi dacă această faptă este de natură să determine o eroare judiciară. 

(5) Nu este îndreptăţită la repararea pagubei persoana care, în cursul procesului, a contribuit în orice mod la săvârşirea erorii judiciare de către judecător sau procuror. 

(6) Pentru repararea prejudiciului, persoana vătămată se poate îndrepta cu acţiune numai împotriva statului, reprezentat prin Ministerul Finanţelor Publice. 

(7) După ce prejudiciul a fost acoperit de stat în temeiul hotărârii irevocabile date cu respectarea prevederilor alin. (6), statul se poate îndrepta cu o acţiune în despăgubiri împotriva judecătorului sau procurorului care, cu rea-credinţă sau gravă neglijenţă, a săvârşit eroarea judiciară cauzatoare de prejudicii. 

(8) Termenul de prescripţie a dreptului la acţiune în toate cazurile prevăzute de prezentul articol este de un an. 
Art. 96 şi urm. din Legea nr. 303/2004 privind statutul judecătorilor şi procurorilor, republicată, precizează condiţiile angajării răspunderii civile a magistratului. Acesta, printr-o acţiune în regres, poate fi obligat faţă de stat în limitele despăgubirilor plătite victimei erorii judiciare. Aşadar, persoana vătămată se îndreaptă cu acţiune împotriva statului, reprezentat prin Ministerul Finanţelor Publice. După acoperirea prejudiciului, în temeiul unei hotărâri irevocabile, statul se poate îndrepta împotriva magistratului care, cu rea-credinţă sau gravă neglijenţă, a săvârşit eroarea judiciară cauzatoare de prejudiciu. Potrivit Deciziei Curţii Constituţionale nr. 633/2005, art. 52 alin. (3) din Constituţie a consacrat principiul „răspunderii obiective a statului” în cazul erorilor comise în sistemul judiciar.
Art. 52 alin. (3) din Constituţie este reluat de art. 96 alin. (1) şi (2) din Legea nr. 303/2004 privind statutul judecătorilor şi procurorilor. Art. 96 alin. (3) şi (4) din Legea nr. 303/2004 prevede situaţiile în care persoana vătămată este îndreptăţită la despăgubiri pentru prejudiciile cauzate prin erorile judiciare săvârşite de judecători şi procurori, textul legii distingând între erorile judiciare săvârşite în procesele penale şi erorile judiciare săvârşite în alte procese decât cele penale.

a. repararea prejudiciilor cauzate prin erorile judiciare săvârşite în procesele penale. Legea 303/2004 se referă la cazurile prevăzute în Codul de procedură penală. Conform art. 504 din Codul de procedură penală: Persoana care a fost condamnată definitiv are dreptul la repararea de către stat a pagubei suferite, dacă în urma rejudecării cauzei s-a pronunţat o hotărâre definitivă de achitare.

Are dreptul la repararea pagubei şi persoana care, în cursul procesului penal, a fost privată de libertate ori căreia i s-a restrâns libertatea în mod nelegal. 
b. repararea prejudiciilor cauzate prin erorile judiciare săvârşite în alte procese decât cele penale. Textul legii prevede două condiţii: existenţa unei hotărâri judecătoreşti definitive care stabileşte răspunderea penală sau disciplinară a judecătorului sau procurorului pentru o faptă săvârşită în cursul judecăţii procesului şi această faptă este de natură să determine o eroare judiciară
.
Tot în acest sens a fost adoptată şi Legea nr.24/2012 pentru modificarea si completarea Legii nr. 303/2004 privind statutul judecătorilor şi procurorilor şi a Legii nr. 317/2004 privind Consiliul Superior al Magistraturii a fost publicată în Monitorul Oficial al României, Partea I, Nr. 50 din 23 ianuarie 2012.
Actul normativ propune ca abateri disciplinare, printre altele, următoarele fapte:

· nerespectarea deciziilor Curţii Constituţionale ori a deciziilor pronunţate de Înalta Curte de Casaţie şi Justiţie în soluţionarea recursurilor în interesul legii;

· absenţe nemotivate de la serviciu;

· nerespectarea secretului deliberării sau a confidentialităţii lucrărilor care au acest caracter, precum şi a altor informaţii de care a luat cunostinţă în exercitarea funcţiei, cu excepţia celor de interes public, în condiţiile legii;

· exercitarea funcţiei cu rea – credinţă sau gravă neglijenţă, dacă fapta nu constituie infracţiune;

· nemotivarea hotărârii judecatoreşti sau utilizarea în cuprinsul motivării a unor expresii inadecvate sau în mod manifest contrare raţionamentului juridic;

· încalcarea prevederilor legale referitoare la declaraţiile de avere, declaraţiile de interese, incompatibilităţi şi interdicţii privind judecătorii şi procurorii;

· desfăşurarea de activităţi publice cu caracter politic sau manifestarea convingerilor politice în exercitarea atribuţiilor de serviciu;

· refuzul nejustificat de a îndeplini o indatorire de serviciu;

· nerespectarea dispoziţiilor privind distribuirea aleatorie a cauzelor;

· participarea directă sau prin persoane interpuse la jocurile de tip piramidal, jocuri de noroc sau sisteme de investiţii;

· neîndeplinirea obligaţiei privind transferarea normei de baza la instanţa sau parchetul la care funcţionează.

Legea prevede ca aplicarea sancţiunilor disciplinare să se facă proporţional cu gravitatea abaterilor.

Pe lângă avertisment, diminuarea indemnizaţiei de încadrare lunare brute cu până la 20% pe o perioadă de până la 6 luni, mutarea disciplinară pentru o perioadă de până la un an la o instanţă sau la un alt parchet, se propune ca sancţiune şi suspendarea din funcţie pe o perioadă de până la 6 luni.

Totodată, actul normativ aduce schimbări în ce priveşte organizarea Inspecţiei Judiciare, a cărui Inspector Şef va fi, alături de preşedintele CSM, presedintele ICCJ şi ministrul justiţiei, titularul acţiunii sancţiunii disciplinare. Astfel, Inspecţia Judiciară va funcţiona în continuare pe lângă CSM, dar va avea personalitate juridică şi va fi ordonator principal de credite.

